『苞匦菁茅』，儒者以为菁，菜名也，茅，三嵴茅也。而莽此言以菁茅为一物，则是谓善茅为菁茅也。土有五色，而此云四者，中央之土不以封也。菁音精。」）钦告于岱宗泰社后土、先祖先妣，以班授之。各就厥国，养牧民人，用成功业。其在縁边，若江南，非诏所召，遣侍于帝城者，纳言掌货大夫且调都内故钱，予其禄，公岁八十万，侯伯四十万，子男二十万。」然复不能尽得。莽好空言，慕古法，多封爵人，性实遴啬，託以地理未定，故且先赋茅土，用慰喜封者。